REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/209-16

4. novembar 2016. godine

B e o g r a d

**Z A P I S N I K**

**SA OSME SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 4. OKTOBRA 2016. GODINE**

Sednica je počela u 14.30 časova.

Sednicom je predsedavao predsednik Odbora Meho Omerović.

Sednici su prisustvovali: Milanka Jevtović Vukojičić, Ljibuška Lakatoš, Milena Turk, Ljiljana Malušić, Milosav Milojević, Olivera Ognjanović, Stefana Miladinović, Tatjana Macura, Maja Videnović, Marija Janjušević i Olena Papuga, članovi Odbora.

Sednici nisu prisustvovali članovi Odbora: Nikola Jolović, Novica Tončev, Marina Ristić, Enis Imamović i Elvira Kovač.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Izmena Odluke o javnom slušanju.

Članovi Odbora su jednoglasno PRIHVATILI predloženi Dnevni red.

**PRVA TAČKA DNEVNOG REDA:** Izmena Odluke o javnom slušanju

**Predsednik Odbora** obavestio je članove Odbora da proces usvajanja Akcionog plana za sprovođenje usvojene Strategije za socijalno uključivanje Roma i Romkinja u Republici Srbiji za period od 2016. do 2025. godine, koji je trebalo da bude tema javnog slušanja 10. oktobra 2016. godine, neće biti završen do navedenog datuma i u vezi sa tim predložio da Odbor izmeni Odluku o javnom slušanju, koje bi se umesto teme: „Nacrt Akcionog plana za 2017. godinu za sprovođenje Strategije za socijalno uključivanje Roma i Romkinja u Republici Srbiji za period od 2016. do 2025. godine“ održalo pod temom: „Strategija za socijalno uključivanje Roma i Romkinja u Republici Srbiji za period od 2016. do 2025, sprovođenje i prioritetne mere za period 2017-18“. Takođe je izneo predlog da se javno slušanje umesto 10. održi 13. oktobra 2016. godine, u Maloj sali Doma Narodne skupštine.

S obzirom da nije bilo učesnika u diskusiji, predsednik Odbora je predložio da Odbor usvoji navedene izmene.

Odbor je jednoglasno usvojio

ODLUKU

o organizovanju javnog slušanja

1. Odbor za ljudska i manjinska prava i ravnopravnost polova organizuje javno slušanje na temu „Strategija za socijalno uključivanje Roma i Romkinja u Republici Srbiji za period 2016 – 2025 godine: Sprovođenje i prioritetne mere za 2017-18“.

2. Javno slušanje će se održati u četvrtak 13. oktobra sa početkom u 11 časova, u Maloj sali Doma Narodne skupštine, Beograd, Trg Nikole Pašića 13.

3. S obzirom da je Strategija za socijalno uključivanje Roma i Romkinja u Republici Srbiji za period 2016 –2025 godine doneta u martu 2016. godine, na javnom slušanju će nadležni organi predstaviti aktivnosti u vezi realizacije Strategije i predložiti prioritetne mere za period 2017-18 godine.Učesnici javnog slušanja će imati mogućnost da prezentuju svoje mišljenje u vezi predloženih prioritetnih mera.

4. Planirano je da se prisutnima obrate predstavnici Ministarstva za rad, zapošljavanje, boračka i socijalna pitanja, Ministarstva građevinarstva, saobraćaja i infrastrukture, Ministarstva zdravlja, Ministarstva prosvete, nauke i tehnološkog razvoja, Kancelarije za ljudska i manjinska prava, Nacionalnog saveta Roma, Tima za socijalno uključivanje i smanjenje siromaštva, Projekta Integracija Roma 2020 - Regionalnog saveta za saradnju. Na javnom slušanju će učestvovati i predstavnici Stalne konferencije gradova i opština, kao i velikog broj organzacija civilnog društva koje se bave romskim pitanjima, kako sa nacionalnog tako i sa lokalnog nivoa.

Sednica je zaključena u 14.37 časova.

SEKRETAR ODBORA PREDSEDNIK ODBORA

Rajka Vukomanović Meho Omerović